text: 11 rockere fik fængsling forlænget
  20 september 2011 kl. 12.49
  De 11 rockere, som har siddet fængslet siden rocker-opgøret for en måned siden, fik tirsdag deres fængslinger forlænget med yderligere fire uger.
  Fængslingerne blev forlænget for lukkede døre. Derfor ønsker politiet i Esbjerg ikke på nuværende tidspunkt at oplyse mere om sagerne. 
  De 11 blev anholdt i forbindelse med det masse-slagsmål, som fandt sted på Standby Plads - tæt ved Bandidos' tilholdssted - den 22. august. 
  Slagsmålet var mellem medlemmer af Bandidos-undergruppen Guardias Diablo og den nye Hells Angels-klub i byen. De sigtes for grov vold.
  